Пол Верлен
Лунна светлина

Превод от френски: Пенчо Симов, 1978

chitanka.info

Душата ви в избран пейзаж цъфти

със чара на бергамски танци, с маски,

танцуващи и свирещи, почти

печални изпод карнавални краски.

В минорен тон те славят любовта

и си пригласят с лютни сладкострунни

без вяра в щастието; песента

им се примесва със лъчите лунни,

с лъчите лунни, чийто скръбен чар

в екстаз докарва всички водоскоци,

и всички водоскоци в парка стар

избликват върху мрамора потоци.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.